Betogende studente dreig om Wits ‘toe te maak’Studente betoog Maandag (19 September 2016) op die Wits-kampus. Foto: ANA Volgens die studente het hulle dit duidelik gestel dat daar geen verhoging in studiefooie moet wees totdat die regering gratis tersiêre onderrig ingestel het nie. “Ons sal hierdie plek toemaak, ons speel nie,” het Bonke Ngcuka, een van die studente, gesê. “Ons ouers kan nie die duisende rande elke jaar vir studiegeld bekostig nie. Daar ís geld. Die regering het geld om onderwys te finansier. Ongelukkig word daardie geld wangebruik by Nkandla, die SAL en nog baie ander plekke.” Dr. Blade Nzimande, minister van hoër onderwys, het Maandag gesê universiteite moet self bepaal hoeveel hulle klasgelde volgende jaar verhoog gaan word. Universiteitsleiers meen ŉ 8%-verhoging is noodsaaklik. Die betogende Wits-studente sou Maandagaand ŉ massavergadering hou om op verdere stappe te besluit. Die polisie en kampusveiligheid het al die ingange afgesper na Solomon Mahlangu Huis waar die vergadering gehou sou word. Die studente het geen voertuie toegelaat om die Braamfontein-kampus binne te gaan of te verlaat nie. Studente het ook in ŉ stadium ŉ deur van die gebou afgebreek tydens ŉ struweling met die polisie. Polisiebeamptes is by al die ingange van die kampus ontplooi om die situasie te monitor. Die universiteit het gesê akademiese bedrywighede sal voortgaan ongeag die protesaksie op die kampus. Hulle respekteer die reg van studente om te betoog, maar dié betogings mag nie inbraak maak op ander studente se reg om lesings by te woon nie. Die universiteit het personeel en studente aangemoedig om enige ontwrigting by kampussekuriteit aan te meld.